GASILSKA ZVEZA SLOVENIJE

Statutarno pravna komisija

POJASNILA

k vzorčnemu statutu PGD
Spoštovani!

V mesecu decembru 2007 je Gasilska zveza Slovenije (GZS) sprejela novi statut, ki sledi določbam Zakona o društvih ZDru-1 (Ur. l. RS, št. 61/2006) in Zakona o gasilstvu ZGas-UPB1 (Ur. l. RS, št. 113/2005). V statutu GZS je na novo opredeljena vloga GZS kot krovne gasilske organizacije, v katero morajo biti vključene vse PGD, PIGD in njihove GZ, če želijo opravljati gasilsko dejavnost. Kot najvišji organ GZS sta določena Kongres in Plenum, ki imata vsak svoje pristojnosti. Namesto dosedanjega predsedstva in poveljstva je določen novi organ, upravni odbor. V novem statutu GZS so našteta vsa PGD, PIGD in GZ, ki jim je priznan status članice. Nove gasilske organizacije bodo morale izpolnjevati predpisane pogoje in jim bo GZS, po posebnem postopku priznala status članice.
Gasilske zveze bodo v novih statutih priznale status člana PGD in PIGD. Tako bo celotna povezanost gasilskih organizacij v Republiki Sloveniji statutarno urejena. 

PGD in PIGD se povezujejo v GZS preko svojih GZ. To pomeni, da nobena PGD oziroma PIGD ne more izvajati svojih članskih pravic in obveznosti v GZS neposredno. Veljati je pričel tudi novi računovodski standard za društva, ki zahteva ureditev finančnega poslovanja predvsem bolj podrobno, kot smo bili vajeni do sedaj. Ta ureditev pa je pomembna zaradi zahtev po ločenem obračunavanju pridobitne dejavnosti in predlaganja davčnih obračunov. 
Vse našteto narekuje, da pristopimo k izdelavi novih statutov PGD v katerih bo poslovanje urejeno tako, da bo usklajeno z veljavno zakonodajo in da bo upoštevalo tudi novo organiziranost GZS in gasilstva nasploh v republiki Sloveniji. Zato je statutarna komisija GZS pripravila vzorec statuta PGD, ki ga boste lahko uporabili pri sestavi novega statuta za vaše društvo. Pri sestavi vzorca statuta smo izhajali iz dosedanjih pozitivnih izkušenj, veljavne zakonodaje in statutarne ureditve v novem statutu GZS.  V nadaljevanju vas bomo opozorili, na kaj morate biti posebej pozorni pri sestavi.
Uvodna določba 1. člen 

Kot ustanovitveni datum vpišemo datum ustanovitve, če natančnega datuma ne poznamo pa letnico ustanovitve. Če se je društvo pripojilo, razdelilo, spojilo ali kako drugače statusno preoblikovalo je potrebno to zapisati v tem členu. 

Ime in sedež 2. člen 

Ime društva je Prostovoljno gasilsko društvo in praviloma dodan kraj. Društva, ki imajo ime gasilsko društvo morajo to ime spremeniti, če želijo izvajati naloge gasilstva in požarnega varstva, kot članice GZS. 

Kot sedež vpišemo kraj, v katerem je sedež PGD, kot naslov pa ulico in hišno številko. Ti podatki se pomembni, ker morajo biti vse finančne in druge listine naslovljene na podatke, kot so navedeni v statutu in vpisani v register društev.

Odgovornost 3. člen 

Zakon o društvih v 6. členu določa način odgovornosti v društvih takole:

 (1) Če temeljni akt ne določa drugače, za zakonito poslovanje društva odgovarjata društvo in zastopnik društva.

    (2) Društvo odgovarja za svoje obveznosti z vsem svojim premoženjem.

    (3) Ne glede na določbo prejšnjega odstavka, za obveznosti društva odgovarjajo solidarno in z vsem svojim premoženjem tudi njegove odgovorne osebe, ki so v svojo korist ali korist koga drugega zmanjšale premoženje društva ali s preusmeritvijo poslovanja oziroma finančnih tokov na drugo obstoječo ali novoustanovljeno pravno osebo ali fizično osebo preprečile povečanje premoženja, čeprav so vedele, da društvo ne bo moglo poravnati obveznosti tretjim osebam. Odgovorne osebe odgovarjajo do višine oškodovanja društva, ki so ga povzročile s svojim ravnanjem.

    (4) Za obveznosti društva v primerih iz prejšnjega odstavka solidarno odgovarja tudi fizična ali pravna oseba, ki je z ravnanji odgovornih oseb pridobila premoženjsko korist, do višine pridobljene premoženjske koristi.

V predlagani rešitvi bodo za morebitne obveznosti, ki jih ne bi bilo mogoče poravnati, odgovorni člani organov, ki so glasovali za tako odločitev. Predlagana rešitev pomeni, da tisti člani upravnega odbora, oziroma drugega organa, ki ne bodo glasovali za določen sklep, ne bodo odškodninsko odgovorni. V kolikor te rešitve ne želite vnesti v statut lahko ta člen izpustite. V tem primeru se bo uporabljal, glede odgovornosti, neposredno zakon.
Simboli in oznake 4. člen

Simboli so za vse gasilske organizacije urejeni v statutu GZS. Prapor PGD ima na drugi strani podobo, kot jo določi vsaka PGD. To podobo je potrebno opisati v statutu. Simboli se smejo uporabljati le v obliki, kot je določena v statutu.

Povezovanje 5. člen 

Vsaka PGD mora biti včlanjena v eno GZ, preko katere izvaja svoje članske pravice v GZS. To razmerje mora biti tudi formalno urejeno v GZ. Pri sprejemanju statuta GZ je potrebno paziti, da bo pri GZ, ki ji navajamo v statutu, tudi priznan status članice.
Namen delovanja 6. člen 

V tem členu je potrebno navesti požarno območje, na katerem deluje PGD. Požarna območja morajo biti usklajena med posameznimi PGD in z GZ.
Cilji delovanja 7. člen in nepridobitna dejavnost 8. člen 

V teh členih so za vsa PGD enotno določeni cilji delovanja in vsebina nepridobitne dejavnosti. 

Pridobitna dejavnost 9. člen

Iz naštetih možnih pridobitnih dejavnosti izbere posamezne PGD le tiste, ki zanjo dejansko pridejo v poštev. Kot pridobitno dejavnost morate navesti dejavnost, ki jo opravljate proti plačilu. Če opravljate kakšno drugo dejavnost proti plačilu, ki ni našteta in spada med gasilske dejavnosti oziroma jih dopolnjuje, jo dodatno pripišite.
Poglavje 4: Pogoji in način včlanjevanja ter prenehanje članstva

Vstop v PGD je predviden tako, da se predloži pristopna izjava upravnemu odboru. Pristopna izjava bo za vsa PGD enotna in jo bo pripravila GZS. Na tej izjavi bodo nekateri obvezni osebni podatki, dovoljenje za uporabo teh podatkov in zaveza kandidata, ki jo bo podal za bodoče članstvo. Statut ureja aktivne in častne člane. Druge kategorije, podporni člani, simpatizerji ipd. ne ureja. Za vse člane mora PGD voditi predpisane evidence. Pri nečlanih pa gre v bistvu za donatorje, ki jih lahko različno poimenujemo. PGD lahko vsako leto vodi poseben seznam take posamezne kategorije in za njih predvidi tudi način oziroma obliko sodelovanja s PGD. Kdor ni član pa ne more sodelovati v organih PGD. 
Pooblastilo za sprejem v članstvo je dano upravnemu odboru, ki opravlja to nalogo tekoče skozi celo leto, na zasedanju občnega zbora pa na svečani način razglasi imena novih članov. Posebej je urejeno vprašanje sprejemanja mladoletnih članov od 7. do 15. leta starosti. Do 7. leta starosti sprejem ni mogoč, ker tega gasilska dejavnost ne dovoljuje. Predvideno je tudi pravno varstvo in sicer tako, da je potrebno najprej izčrpati vsa pravna sredstva v PGD, nato pa se lahko odločitev izpodbija pred sodiščem.
POGLAVJE 5: Pravice in dolžnosti članov

Pri oblikovanju pravic in dolžnosti članov smo izhajali iz vsebine Zakona o društvih in Zakona o gasilstvu. Temeljno vodilo, ki ga moramo spoštovati v PGD je, da je vstop v društvo prostovoljen, ko pa se včlanimo pa je potrebno spoštovati pravila društva in izpolnjevati dolžnosti, ki jih z vstopom član sprejme. To pa pomeni, da član, ki je prevzel funkcijo člana ali vodje nekega organa nima pravice samovoljno prenehati ali sporočiti, da te funkcije noče več opravljati, ampak jo mora opravljati do razrešitve in prevzema s strani drugega izvoljenega člana. Kdor ravna drugače nosi vse škodljive posledice, ki bi lahko zaradi tega nastale v društvu. 
POGLAVJE 6: NAČIN UPRAVLJANJA PGD 

Zakon o društvih imenuje zbor članov kot organ, ki ga sestavljajo vsi člani. Ker je v PGD udomačen naziv občni zbor smo tudi v vzorčnem statutu obdržali to ime. Lahko pa ga nadomestite z nazivom zbor članov, če to želite. V statutu so določbe o sklicu, vodenju in načinu dela ter pristojnosti občnega zbora. Med pristojnostmi posebej opozarjamo na dolžnost sprejemanja letnega poročila, ki se predlaga tudi AJPES-u do konca meseca marca tekočega leta za preteklo leto. To hkrati pomeni, da lahko občni zbor izvedemo po tem, ko imamo sestavljeno tudi finančno poročilo (zaključni račun). Praviloma bodo občni zbori lahko v mesecu februarju in marcu, izjemoma pa tudi že proti koncu januarja, če bo zaključni račun lahko pripravljen. 
Upravni odbor je določen kot operativno izvršilni in strokovno tehnični organ občnega zbora. Najmanj polovica članov mora biti usposobljena za izvajanje strokovno tehničnih nalog. Opravlja naloge prejšnjega upravnega odbora in poveljstva. Člane UO voli občni zbor po principu, da sta kandidat za predsednika in poveljnika  mandatarja za člane. S tem bosta  predsednik in poveljnik lahko izbrala ekipo, s katero bosta najlažje sodelovala in opravljala svoje delo.  Tako kot pri GZS in GZ je tudi v PGD združena dosedanja funkcija upravnega odbora in poveljstva. Pomožnih organov, komisij in odborov v statutu ne naštevamo, ker je to odvisno od načina organizacije dela vsakokratne sestave upravnega odbora in od velikosti PGD. 
Nadzorni odbor opravlja notranji nadzor. Za izvajanje te naloge bo potrebno paziti na sestavo, saj je za opravljanje nadzorne funkcije potrebna ustrezna usposobljenost in strokovno znanje. 
Disciplinska komisija je ostala kot organ za reševanje disciplinskih kršitev. Ime disciplinska komisija je uveljavljeno v večini PGD, zato ga v vzorcu statuta nismo spreminjali. Statut predvideva, da bo PGD sprejelo Pravilnik o disciplinski in odškodninski odgovornosti PGD, v katerem bo določen disciplinski postopek, vrste kršitev  in način povrnitve škode. Vzorec tega pravilnika bo pripravila GZS.

POGLAVJE 7: ZASTOPANJE PGD

Kot zakoniti zastopnik PGD je predviden predsednik. Predsednika mora neposredno izvoliti občni zbor. Dano mu je pooblastilo, da sklepa obligacijska razmerja s katerimi nastopa PGD do članov in do drugih. To pomeni, da v primeru, če ima PGD zaposlenega sodelavca, sklepa tak delavec pogodbo s predsednikom, predsednik pa bo moral imeti za sklenitev delovnega razmerja in za vsebino pogodbe pooblastilo upravnega odbora. 
POGLAVJE 8: FINANCIRANJE IN NADZOR NAD FINANČNIM IN MATERIALNIM POSLOVANJEM

V tem poglavju je urejeno vprašanje financiranja PGD, sredstev in vodenja poslovnih knjig, letnega poročila in premoženja. Predlagamo, da se v statutu podrobno ta vprašanja ne urejajo ampak, da se sprejme poseben Pravilnik o finančnem in materialnem poslovanju. Tako ne bo potrebno spreminjati statuta zaradi finančnega poslovanja, saj se finančni in davčni predpisi še vedno pogosto spreminjajo. Vzorčni pravilnik o finančnem in materialnem poslovanju PGD bo pripravila GZS in bi ga bilo potrebno sprejemati skupno s statutom. 
Opozoriti velja tudi na to, da je PGD pravna oseba, ki mora spoštovati pravni red republike Slovenije. Kadar inšpekcijski organi preverjajo zakonitost poslovanja pravne osebe ni nobenih razlik med pravno osebo gospodarsko družbo in pravno osebo društvom. Obe morata spoštovati veljavno zakonodajo in lahko poslujeta v z zakonom določenih okvirih. Zato je pomembno, da pri sprejemanju novega statuta vse to upoštevamo in se ne spravljamo s svojim poslovanjem na področja, ki pomenijo bodisi nedovoljeno, bodisi nezakonito dejavnost, ker bo potrebno za to tudi odgovarjati. 

Pri urejanju posameznega vprašanja v statutu PGD smo izhajali iz namena in ciljev PGD. Osnovni namen je nepridobitna dejavnost, pridobitno dejavnost pa dopuščamo le v funkciji nepridobitne dejavnosti. Glede na sistem odgovornosti bi bilo narobe, če bi se PGD ukvarjala z gospodarsko pridobitno dejavnostjo in s tem ogrožala svoj osnovni namen. 
Predlog za volitve organov v letu 2008.

Glede na to, da je vsebina dela in oblikovanje organov urejeno drugače, kot je v starih statutih, novega pa še nimamo, predlagamo, da se najprej na občnem zboru sprejme novi statut, ki bo s tem dnem sprejet, veljati pa bo pričel, ko ga bo pristojni organ vpisal v register društev. Zaradi tega predlagamo, da občni zbor pred točko volitve sprejme statutarni sklep o načinu volitev organov PGD. Predlagamo, da v zvezi s tem sprejmete naslednji statutarni 

SKLEP

Volitve organov PGD _____ se izvedejo po postopku in na način, kot je določen z novim statutom, ki je bil sprejet na današnjem občnem zboru.
Statutarna komisija

